29.9.2023
MT
Il-Ġurnal Uffiċjali tal-Unjoni Ewropea
C 349/23
3.4.
Il-miżuri biex jiġi stimulat il-konsum effiċjenti fl-użu tal-ilma għandhom iħarsu lejn iċ-ċiklu sħiħ tal-ilma u jkopru kemm l-aspetti kwalitattivi kif ukoll dawk kwantitattivi.
Dawn m’għandhomx iħarsu biss lejn l-astrazzjoni/il-konsum tal-ilma tax-xorb, iżda għandhom jinkludu wkoll il-benefiċċji tal-ilma ċirkolari (l-użu mill-ġdid tal-ilma) u jiżviluppaw il-fehim li l-ilma huwa inkorporat ukoll fi prodotti u f’servizzi kkonsmati.
Dan se jgħin lill-unitajiet domestiċi privati jifhmu aħjar l-impatt tal-għażliet tal-konsum tagħhom fuq il-kwalità u l-kwantità tar-riżorsi tal-ilma fir-reġjun, fil-pajjiż u madwar id-dinja tagħhom.
Se jgħin ukoll liċ-ċittadini jiżviluppaw kultura ta’ sensibilizzazzjoni dwar l-aspetti kollha tax-xejriet individwali tagħhom tal-konsum tal-ilma — kemm domestiku kif ukoll mhux domestiku — u biex ikunu konxji ta’ kif jagħmlu l-konsum tagħhom effiċjenti.
Ir-rwol tal-organizzazzjonijiet tas-soċjetà ċivili huwa vitali biex jgħinhom jagħżlu u jimplimentaw strateġiji biex iżidu l-effettività u l-effiċjenza tal-konsum tagħhom. 3.5.
Filwaqt li l-konsum effiċjenti fl-użu tal-ilma huwa ħtieġa fil-partijiet kollha tal-Ewropa, l-urġenza hija akbar f’żoni li jbatu minn skarsezza tal-ilma jew minn avvenimenti aktar frekwenti ta’ nixfa.
L-effiċjenza tas-sistema tal-provvista tal-ilma għandha tiġi inkluża fl-istrateġija ġenerali bil-għan li jiġi żgurat approċċ olistiku.
Għandhom jinstabu wkoll soluzzjonijiet possibbli fi strateġiji li jħarsu aktar ’il quddiem tal-fornituri tal-ilma, inklużi l-valutazzjoni tar-riskju tas-sistema tal-provvista u l-ġestjoni tar-riskju, il-ġestjoni tat-tnixxija, sorsi alternattivi tal-ilma, eċċ 3.6.
Għalkemm it-teorija tissuġġerixxi l-użu ta’ għadd kbir ta’ parametri indikaturi oħra, (it-tema tal-ilma hija adatta ħafna għal dan); għandu jitqies li mhux biss it-tfittxija għal data addizzjonali, iżda wkoll il-validazzjoni tagħhom u t-tixrid tagħhom jinvolvu xogħol sinifikanti.
Dawn l-attivitajiet ulterjuri jaqgħu taħt il-kompetenza tal-istrutturi ċentrali Ewropej, iżda wkoll tal-Istati Membri u tal-aġenziji rispettivi tagħhom jew tal-kumpaniji operattivi li jfittxu u jipproduċu tali data.
Mhux dejjem ikun il-każ li ż-żieda ta’ vjolin żejjed f’orkestra diġà kbira neċessarjament ittejjeb il-kwalità tal-mużika.
Għalhekk, aktar milli jiżdiedu indikaturi ġodda, ikun aħjar li jsir l-aħjar użu possibbli minn dawk eżistenti.
Brussell, it-12 ta’ Lulju 2023.
Oliver RÖPKE Il-President tal-Kumitat Ekonomiku u Soċjali Ewropew